CELEX: 32017D1853
Language: bg
Date: 2017-10-10 00:00:00
Title: Решение за изпълнение (EС) 2017/1853 на Съвета от 10 октомври 2017 година за изменение на Решение за изпълнение 2011/335/ЕС за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност

14.10.2017   
            
            
               BG
            
            
               Официален вестник на Европейския съюз
            
            
               L 265/15
            
         РЕШЕНИЕ ЗА ИЗПЪЛНЕНИЕ (EС) 2017/1853 НА СЪВЕТА
   от 10 октомври 2017 година
   за изменение на Решение за изпълнение 2011/335/ЕС за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395 от нея,
   като взе предвид предложението на Европейската комисия,
   като има предвид, че:
   
               (1)
            
            
               С писмо, регистрирано в Комисията на 26 април 2017 г., Литва поиска разрешение за мярка за дерогация от член 287, точка 11 от Директива 2006/112/EО, за да продължи да освобождава някои данъчно задължени лица, чийто годишен оборот не надвишава 45 000 EUR. Чрез тази мярка въпросните данъчно задължени лица биха били освободени от някои или всички свързани с данъка върху добавената стойност (ДДС) задължения, посочени в дял XI, глави 2—6 от Директива 2006/112/EО.
            
         
               (2)
            
            
               С писма от 8 и 10 май 2017 г. Комисията информира другите държави членки за отправеното от Литва искане. С писмо от 11 май 2017 г. Комисията съобщи на Литва, че разполага с пълната информация, необходима за разглеждане на искането.
            
         
               (3)
            
            
               Държавите членки вече могат да прилагат специален режим за малките предприятия съгласно дял XII от Директива 2006/112/EО. Удължаването на срока на прилагане на мярката представлява дерогация от дял XII от Директива 2006/112/EО само дотолкова, доколкото прагът на годишния оборот на данъчно задълженото лице, за което се прилага специалният режим, е по-висок от прага за Литва в размер на 29 000 EUR, който е разрешен съгласно член 287, точка 11 от Директива 2006/112/EО.
            
         
               (4)
            
            
               С Решение за изпълнение 2011/335/ЕС на Съвета (2) на Литва бе разрешено, като мярка за дерогация, да освободи до 31 декември 2014 г. данъчно задължените лица, чийто годишен оборот не надвишава 45 000 EUR. С Решение за изпълнение 2014/795/ЕС на Съвета (3) срокът на прилагане на мярката за дерогация бе удължен до 31 декември 2017 г.
            
         
               (5)
            
            
               Като се има предвид, че фиксираният праг доведе до намаляване на свързаните с ДДС задължения и по този начин — до намаляване на административните разходи за малките предприятия, на Литва следва да се разреши да прилага мярката за допълнителен срок с ограничена продължителност — до 31 декември 2020 г. Данъчно задължените лица могат да решат да продължат да прилагат общия режим на ДДС.
            
         
               (6)
            
            
               Разпоредбите на членове 281—294 от Директива 2006/112/ЕО относно специалния режим за малките предприятия са предмет на преразглеждане и поради това е възможно преди 31 декември 2020 г. да влезе в сила директива за изменение на тези разпоредби от Директива 2006/112/EО.
            
         
               (7)
            
            
               Съгласно предоставената от Литва информация удължаването на срока на дерогацията ще има незначително въздействие върху общите приходи от данъци на етапа на крайното потребление.
            
         
               (8)
            
            
               Дерогацията няма отражение върху собствените ресурси на Съюза, набирани от данъка върху добавената стойност, тъй като Литва ще изчисли съответната компенсация в съответствие с член 6 от Регламент (ЕИО, Евратом) № 1553/89 на Съвета (4).
            
         ПРИЕ НАСТОЯЩОТО РЕШЕНИЕ:
   Член 1
   В Решение за изпълнение 2011/335/ЕС член 2, втора алинея се заменя със следното:
   
      „Прилага се от 1 януари 2012 г. до 31 декември 2020 г. или до датата на влизане в сила на директива за изменение на разпоредбите на членове 281— 294 от Директива 2006/112/ЕО, която от двете дати настъпи по-рано.“.
   
   Член 2
   Настоящото решение поражда действие в деня на нотифицирането му.
   Прилага се от 1 януари 2018 г.
   Член 3
   Адресат на настоящото решение е Република Литва.
   
      Съставено в Люксембург на 10 октомври 2017 година.
      
         
            За Съвета
         
         
            Председател
         
         T. TÕNISTE
      
   
   
      (1)  ОВ L 347, 11.12.2006 г., стр. 1.
   
      (2)  Решение за изпълнение 2011/335/ЕС на Съвета от 30 май 2011 г. за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 150, 9.6.2011 г., стр. 6).
   
      (3)  Решение за изпълнение 2014/795/ЕС на Съвета от 7 ноември 2014 г. за удължаване на срока на действие на Решение за изпълнение 2011/335/ЕС за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 44).
   
      (4)  Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).